DIRETTIVA TAL-KUMMISSJONI 2008/60/KE
tas-17 ta’ Ġunju 2008
li tistabbilixxi l-kriterji speċifiċi tal-purità ta’ sustanzi li jagħtu ħlewwa għall-użu f’oġġetti ta’ l-ikel
(Test b’relevanza għaż-ŻEE)
(Verżjoni kodifikata)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva tal-Kunsill 89/107/KEE tal-21 ta’ Diċembru 1988 dwar l-approssimazzjoni tal-liġijiet ta’ l-Istati Membri dwar l-addittivi ta’ l-ikel awtorizzati għall-użu fl-oġġetti ta’ l-ikel maħsuba għall-konsum mill-bniedem (1), u b’mod partikolari l-Artikolu 3(3)(a) tagħha,
Billi:
(1)
Id-Direttiva tal-Kummissjoni 95/31/KE tal-5 ta’ Lulju 1995 li tistabbilixxi kriterji speċifiċi tal-purità ta’ sustanzi li jagħtu ħlewwa għall-użu f’oġġetti ta’ l-ikel (2) ġiet emendata kemm-il darba b’mod sostanzjali (3). Għal iktar ċarezza u razzjonalità, l-imsemmija Direttiva għandha tiġi kkodifikata.
(2)
Huwa meħtieġ li jiġu stabbiliti l-kriterji ta’ purità għas-sustanzi kollha li jagħtu ħlewwa msemmija fid-Direttiva tal-Parlament Ewropew u tal-Kunsill 94/35/KE tat-30 ta’ Ġunju 1994 dwar is-sustanzi li jagħtu ħlewwa għall-użu f’oġġetti ta’ l-Ikel (4).
(3)
Huwa neċessarju li wieħed jikkunsidra l-ispeċifikazzjonijiet u t-tekniki analitiċi għas-sustanzi li jagħtu ħlewwa kif stabbiliti fil-Codex Alimentarius kif abbozzati mill-Kumitat Espert Konġunt tal-FAO/WHO dwar Addittivi ta’ l-Ikel (JECFA).
(4)
L-addittivi ta’ l-ikel, ippreparati b’metodi ta’ produzzjoni jew b’materjali tal-bidu li huma, b’mod sinifikanti, differenti minn dawk evalwati mill-Kumitat Xjentifiku għall-Ikel, jew differenti minn dawk imsemmija f’din id-Direttiva għandhom jiġu ppreżentati għal evalwazzjoni ta’ sigurtà mill-Awtorità Ewropea għas-Sigurtà ta’ l-Ikel b’enfasi fuq il-kriterji tal-purità.
(5)
Il-miżuri msemmija f’din id-Direttiva huma skond l-opinjoni tal-Kumitat Permanenti dwar il-Katina ta’ l-Ikel u s-Saħħa ta’ l-Annimali.
(6)
Din id-Direttiva għandha tkun bla ħsara għall-obbligi ta’ l-Istati Membri rigward il-limiti ta’ żmien għat-traspożizzjoni fil-liġi nazzjonali tad-Direttivi mniżżla fl-Anness II, Parti B,
ADOTTAT DIN ID-DIRETTIVA:
Artikolu 1
Il-kriterji ta’ purità msemmija fl-Artikolu 3(3)(a) tad-Direttiva 89/107/KEE għas-sustanzi li jagħtu ħlewwa msemmija fid-Direttiva 94/35/KE huma mogħtija fl-Anness I għal din id-Direttiva.
Artikolu 2
Id-Direttiva 95/31/KE, kif emendata mid-Direttivi elenkati fl-Anness II, Parti A, hi mħassra, bla ħsara għall-obbligi ta’ l-Istati Membri rigward il-limiti ta’ żmien għat-traspożizzjoni fil-liġi nazzjonali tad-Direttivi mniżżla fl-Anness II, Parti B.
Referenzi għad-Direttiva mħassra għandhom jinftiehmu bħala referenzi għal din id-Direttiva u għandhom jinqraw skond it-tabella ta’ korrelazzjoni fl-Anness III.
Artikolu 3
Din id-Direttiva għandha tidħol fis-seħħ fl-għoxrin jum wara l-pubblikazzjoni tagħha fil-Ġurnal Uffiċjali ta’ l-Unjoni Ewropea.
Artikolu 4
Din id-Direttiva hi indirizzata lill-Istati Membri.
Magħmula fi Brussell, 17 ta’ Ġunju 2008.